
INNHOLD

Forord

Er det greit å utrydde minoriteter i Norge?

Samtaler

Å tørre å synes
THORVALD STEEN OG KJERSTI HORN

Jeg ofrer mitt LIV for NORGE
KNUT ARILD HAREIDE

Med hjerte og tanker på rett plass
KJELL MAGNE BONDEVIK

Ærlighet varer lengst
ABID RAJA

En samtale om inkludering i teateret til inspirasjon for alle teatersjefer!
ERIK ULFSBY

Kjæreste Marte, du var et ønsket barn
KJERSTI WEXELSEN GOKSØYR

Etterord


FORORD

Folket! Jeg vil si noe til dere som jeg har tenkt på i hele mitt liv, og som jeg brenner for og vil kjempe for til jeg dør: at vi skal akseptere hverandre. Ha respekt for hverandre. GREIE Å SE DEN ANDRE. Samarbeide.

Sammen må vi få vekk usikkerhet og fordommer, slutte å bedømme hverandre ut fra hvordan vi ser ut, hva vi er født med og hva vi presterer. Vi er alle unike – på hver vår måte.

Jeg skriver til dere fordi dere kan være med på å forandre og tenke nytt. For sammen kan vi bidra til at alle skal føle seg ønsket, VELKOMMEN og bli tatt på alvor. Det gjelder å bruke hodet og hjertet.

Med DENNE BOKA håper jeg at du, samfunnet, politikerne – hele Norge – kan se seg selv og egne fordommer og gjøre noe med det! Ikke bare gjemme seg bak usannheter.

Da kongen talte på hagefesten i Slottsparken i 2016, sa han:

«Mitt største håp for Norge er at vi skal klare å ta vare på hverandre. At vi skal bygge dette landet videre – på tillit, fellesskap og raushet. At vi skal kjenne at vi – på tross av all vår ulikhet – er ett folk. At Norge er ett.»

Det varmet i hele meg da jeg hørte det. Det er akkurat et sånt samfunn jeg ønsker meg! Kongen er en klok mann. En mann med empati. Men han er ingen politiker. Og han kan ikke bestemme alene. Det er politikerne som lager lovene, det er de som påvirker holdningene våre i det lange løp.

